नई दिल्ली. पांच बीमारियों से रक्षा करने वाले एक ही टीके पेंटावैलेंट वैक्सीन को पूरे देश में लागू करने की तैयारियां शुरू हो गई हैं। केंद्रीय स्वास्थ्य मंत्रालय ने नौनिहालों को बार-बार सुई की चुभन और विभिन्न बीमारियों से बचाने के लिए अब पैंटावैलेंट टीके की पहुंच हर नवजात तक पहुंचाने की योजना तैयार कर ली है। इसे जल्दी ही देश में लागू कर दिया जाएगा। फिलहाल पेंटावैलेंट वैक्सीन को राष्ट्रीय टीकाकरण अभियान के तहत केरल, तमिलनाडु, मध्य प्रदेश, राजस्थान, बिहार, पंजाब, झारखंड, दिल्ली, आंध्र प्रदेश और पश्चिम बंगाल में बच्चों को दिया जा रहा है।
केंद्रीय स्वास्थ्य मंत्रालय की अतिरिक्त सचिव अनुराधा गुप्ता ने बताया कि राष्ट्रीय ग्रामीण स्वास्थ्य मिशन (एनआरएचएम) के मिशन स्टेरिंग ग्रुप ने पेंटावैलेंट टीके को पूरे देश में लागू करने के प्रस्ताव को मंजूर कर लिया है। इसके तहत देश में लगभग 3.50 करोड़ नौनिहालों को ये टीके दिए जाने पर सहमति बन गई है। अतिरिक्त सचिव के अनुसार पेंटावैलेंट टीका वितरित कर रही संस्था ‘गावी अलायंस’ से ज्यादा टीके देने का अनुरोध किया गया।
राष्ट्रीय टीकाकरण अभियान विभाग के एक वरिष्ठ अधिकारी का कहना है कि ‘गावी अलायंस’ ने 2011 में पेंटावैलेंट टीकों के लिए 165 मिलियन डॉलर देने की प्रतिबद्धता जताई है। अभी तक आठ राज्यों में शुरू हो चुके इस नए टीकाकरण पर 100 करोड़ रुपए खर्च हो चुके हैं। समझौते के तहत संस्था सिर्फ 2014 तक ही यह मदद जारी रखेगी। मंत्रालय ने ‘गावी अलायंस’ से 2017 तक इस अभियान को लागू रखने का अनुरोध किया है। एक बार टीके के सप्लाई की आधिकारिक सहमति मिलने के बाद जल्द ही इसे बचे हुए अन्य राज्यों में भी शुरू कर दिया जाएगा। अधिकारी ने बताया कि दिसंबर, 2011 में शुरु किए गए नए अभियान में अभी तक लगभग 56 लाख बच्चों को पेंटावैलेंट टीका दिया जा चुका है।
क्या है पेंटावैलेंट टीका
-नवजातों को सात बार टीका लगाने से छुटकारा मिल जाएगा।
-नए टीके की शुरुआत के बाद सिर्फ तीन बार ही बच्चों का टीकाकरण होगा।
-एक टीके में ही पांच बीमारियां - डिप्थेरिया, काली खांसी, टिटनेस, हेपाटाइटिस-बी और हिब से बचाव संभव।
-पेंटावैलेंट टीका नवजातों को जन्म के छठे, नौवें और चौदहवें हफ्ते में लगाया जाता है।
-पैंटावैलेंट टीके की पूरी खुराक दिलाने के बाद डीपीटी के टीके लगवाने से छुटकारा।
-केरल और तमिलनाडु में चल रहे पायलट प्रोजेक्ट में किसी अप्रिय घटना की खबर नहीं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva